Cu la classifiche de serie A sot dai voi un risultât positîf dal Udin a Napoli al sarès stât pardabon une biele sorprese tal ûf di Pasche. Magari cussì no, l’incuintri di nossere tal stadi San Paolo al è finût inte maniere che si podeve proviodi cun plui sigurece, cuntun sucès dai parons di cjase.
L’Udin a Napoli al mostre une muse avonde ecuilibrade, cun cualchi novitât te formazion rispiet ae partide passade, a tacâ de difese, cun Heurteaux al puest di Felipe e Alì Adnan al puest di Samir, e de linie mediane, cu la tornade di Jankto tra i titolârs. In atac Delneri al conferme lis trê pontis Zapata-Thereau-De Paul, in stât di stamudâsi intune ponte sole – il colombian – cun chei altris doi in posizion di mieze ponte, juste cun chê di mostrâ di no vê pôre dal Napoli e in chel istès soredut di cirî di imberdeâ i aversaris e di neutralizâ il lôr potenziâl ofensîf.
La strategjie dal alenadôr furlan e funzione vie pal prin timp. Il Napoli al fâs zirâ di plui la bale, ma la sô e je une manovre sterpe e par chel cun pocjis conclusions. La pression de scuadre di Sarri dilunc des corsiis laterâls no prodûs alc e ce: dome tancj corners, cualchi numar di Hamsik e un tîr di Mertens che Karnezis al pare cence masse fastidis. L’Udin si difint cun ecuilibri e cun sintiment e al ten bot fintremai ae fin de prime frazion de partide.
Tal secont timp la musiche e cambie a pro dai parons di cjase, stant che dopo trê minûts Jorginho al pronte un biel assist par Mertens, che al cjate spazi tra Herteaux e Danilo in dificoltât e al segne. L’Udin al rispuint daurman, cun Delneri che al clame fûr De Paul e al met dentri Perica, cun chê di incressi la pression ofensive. La partide e vuadagne in vivarosetât e i blancs e neris a van une vorone dongje de paritât cuntune conclusion cul cjâf di Zapata, su cross di Alì Aznan, che e finìs suntun dai doi pâi de puarte di Reina.
La rispueste dal Napoli e je imediade: Allan i parte vie la bale a Alì Adnan – in maniere pôc regolâr, ma Massa no si inacuarç – e al cjate la strade dal gol che al garantìs il sucès pal Napoli, che di chel moment indenant al gjestìs il vantaç, cence vê problemis daûr e cun chê di provâ a cjatâ il tierç gol, cuntun colp di tac di Insigne, cun Karnezis che al pare, e cuntun tîr di Callejon, che impen, cualchi minût prime dal ultin cuart di ore di zûc, al rive a metile dentri.
Il Napoli al gjolt e si svicine ae Rome, cun chê di rivâ a puartâi vie il secont puest daûr de Juve. L’Udin al reste là che al è, te posizion numar undis de graudatorie e a cuote cuarante pont: la prossime partide e sarà in cjase cuintri dal Cagliari, che al à vinçût cul Chievo e cussì al à trentevot ponts.
fur_Latn fur_Latn fur_Latn fur_Latn fur_Latn fur_Latn